

СТРАТЕГИЈА РАЗВОЈА СОЦИЈАЛНЕ ЗАШТИТЕ

OПШТИНА КОСЈЕРИЋ

2021 – 2025

**-НАЦРТ-**-

С А Д Р Ж А Ј

|  |  |
| --- | --- |
| **ОДЕЉАК** | **СТРАНА** |
| Одељак 1 - УВОД | 2 |
| 1.1. Уводна реч председника општине | 3 |
| 1.1. Радна група за израду Стратегије развоја система социјалне заштите општине Косјерић | 4 |
| Одељак 2 – ЗАКОНОДАВНИ ОКВИР | 5 |
| Одељак 3 - ОПИС ПОСТОЈЕЋЕГ СТАЊА | 7 |
| 3.1. Општи подаци | 7 |
| 3.2. Демографски подаци | 8 |
| 3.3. Подаци о корисницима социјалне заштите | 9 |
| 3.4 Постојеће услуге социјалне заштите | 14 |
| 3.5. Локални актери и постојећи капацитети | 15 |
| 3.6. Приоритетне циљне групе | 18 |
| 3.7. Кључни проблеми у области социјалне заштите | 19 |
| Одељак 4 - ВИЗИЈА | 20 |
| 4.1 Визија развоја система социјалне заштите | 20 |
| 4.2 Принципи и вредности система социјалне заштите | 20 |
| Одељак 5 – ЦИЉЕВИ СТРАТЕГИЈЕ РАЗВОЈА СОЦИЈАЛНЕ ЗАШТИТЕ | 21 |
| 5.1 Општи циљ | 21 |
| 5.2 Посебни циљеви | 21 |
| Одељак 6 – МЕРЕ ЗА ПОСТИЗАЊЕ ЦИЉЕВА СТРАТЕГИЈЕ РАЗВОЈА СОЦИЈАЛНЕ ЗАШТИТЕ | 23 |
| Одељак 7 – ПРАЋЕЊЕ И ИЗВЕШТАВАЊЕ | 26 |

**Одељак 1 - УВОД**

1.1.Уводна реч председника општине

Основна дужност сваког одговорног друштва јесте да води бригу о својим најугроженијим члановима. Ефикасан систем социјалне заштите треба да буде нужни елеменат реформе социјалне политике и опште демократизације друштва. Каo што се и у националној Стратегији развоја социјалне заштите наводи, област социјалне заштите треба да побољша социјални статус грађана на личном, породичном и ширем друштвеном плану. Квалитетан систем социјалне заштите треба да иде у корак са временом – да прати друштвене промене у ширем контексту, односно да је у сагласности са реалним стањем и потребама заједнице, на локалном нивоу. У фокусу тог система мора да буде грађанин и његове потребе.

Стратегија развоја система социјалне заштите општине Косјерић за период 2021–2025 израђена је на том принципу – са грађанином као централном фигуром и са најбољом и искреном жељом да се он осећа социјално заштићеним и егзистенцијално сигурним.

У изради Стратегије учествовали су све кључне локалне институције, организације и појединци, са заједничким циљем да се створи максимално прецизна слика стања социјалне заштите у општини. Током израде Стратегије настојало се да се идентификују постојећи проблеми, анализирају капацитети свих кључних актера и да се понуде конкретна решења за оне проблеме који су препознати као приоритетни. Стратегија, дакле, осликава тренутно стање на плану социјалне заштите и указује на правце деловања којима се постојећи проблеми могу превазићи и у будућности анулирати. Трајни ефекти овог документа треба да буду смањење сиромаштва и обезбеђење ефикасније и боље заштите рањивих група деце, инвалидних и старијих особа, као и маргинализованих група грађана у општини Косјерић Тиме ћемо битно допринети изградњи солидарне, праведне локалне заједнице са једнаким шансама за све.

Ова Стратегија је још један, конкретан и необорив доказ да се општина Косјерић јасно определила да преузме активну улогу у процесу реформе социјалне заштите на локалном нивоу. Она је оквир који ће омогућити да се плански и промишљено усмере све расположиве снаге на обезбеђивању квалитетне социјалне заштите, а самим тим и квалитетног живота свих грађана општине.

***Председник општине Косјерић***

***Жарко Ђокић***

1.2. РАДНА ГРУПА ЗА ИЗРАДУ СТРАТЕГИЈЕ

Стратегија развоја система социјалне заштите општине Косјерић настала je у оквиру пројекта немачко-српске развојне сарадње ”Услуге социјалне заштите за осетљиве групе”, који спроводи ГИЗ, у партнерству с Министарством за рад, запошљавање, борачка и социјална питања.

У циљу израде Стратегија развоја система социјалне заштите општине Косјерић, формирана је Радна група коју су чинили представници/це локалне самоуправе као носиоца процеса и представници/це локалних институција и организација који се баве подршком лицима из социјално осетљивих категорија

Чланови/ице Општинске радне групе су:

1. Радмила Вукадионовић, координатор радне групе, општина Косјерић
2. Нада Ристовић, Центар за социјални рад Косјерић
3. Ана Николић, Дом здравља Косјерић,
4. Милена Матић, цивилни сектор – Удружење волонтера ”СОС КОС” Косјерић - пружалац услуге
5. Дејан Павловић, цивилни сектор – Удружење волонтера ”СОС КОС” Косјерић - пружалац услуге

Улога Радне групе била је да омогући реализацију свих фаза процеса стратешког планирања - прикупљање и анализа података релевантних за процес планирања у области социјалне заштите, дефинисање циљева и активности Стратегије засноване на резултатима анализе података, спровођење јавне расправе, израду финалног документа Стратегије и усвајање Стратегије.

Одељак 2 - ЗАКОНОДАВНИ ОКВИР

Позитивно законодавство релевантно за област социјалне политике и заштите, како на државном тако и на локалном нивоу, у Републици Србији обимно је и обухвата следеће законе:

* Закон о социјалној заштити
* Закон о социјалном становању,
* Породични закон
* Закон о здравственој заштити
* Закон о пензијском и инвалидском осигурању Закон о здравственом осигурању
* Закон о основама система образовања и васпитања
* Закон о младима
* Закон о малолетним учиниоцима кривичних дела и кривичноправној заштити малолетних лица
* Закон о равноправности полова
* Закон о запошљавању и осигурању за случај незапослености
* Закон о избеглицама
* Закон о професионалној рехабилитацији и запошљавању особа са инвалидитетом Закон о заштити података о личности и Закон о слободном приступу информацијама од јавног значаја
* Закон о општем управном поступку као процесни закон
* Закон о планском систему, када је у питању процес планирања у области социјалне заштите
* Закон о локалној самоуправи
* Закон о финансијској подршци породици са децом

Најважнија установа социјалне заштите на локалном нивоу и један од најважнијих инструмената за вођење социјалне политике локалне самоуправе је Центар за социјални рад (ЦСР). Сви грађани којима је потребан неки облик социјалне заштите морају да се обрате Центру, а сви државни органи и органи локалне власти, као и здравствене и образовне установе, обавештавају Центар када наиђу на особу којој је потребна помоћ друштва.

Према **Закону о социјалној заштити**, као кључном пропису у овој материји, јединице локалне самоуправе - општина односно град (ЈЛС) за делатности социјалне заштите имају право да саме оснивају установе или их могу поверити другима. Штавише, Центар за социјални рад (ЦСР) једино може бити основан од стране ЈЛС и та установа се може основати за територију једне или више ЈЛС. Истовремено, надлежни орган сваке ЈЛС мора утврдити Програм унапређења социјалне заштите (ПУСЗ) за своју територију. Сам ЦСР има широке надлежности, законом прецизиране, у провођењу поступка за коришћење услуга социјалне заштите и одлучује о правима на разне облике материјалне подршке (новчана социјална помоћ, додатак за помоћ и негу другог лица итд.). Поред тога, ЈЛС може предвидети и друге врсте материјалне помоћи грађанима на својој територији (нпр. јавне кухиње). ЦСР се, првенствено, финансира из буџета Републике, а Закон прецизира која права и услуге се финансирају из буџета ЈЛС.

**Законом о социјалном становању** утврђено је да ЈЛС доноси локалну стамбену стратегију у складу са Националном стратегијом социјалног становања и планира буџетска средства за њено спровођење. ЈЛС прописује услове и мерила за решавање стамбених потреба, а може и да оснује непрофитну стамбену организацију ради обезбеђивања услова за социјално становање и коришћење средстава за те намене („стамбена агенција“).

**Породични закон** је изузетно важан, јер регулише комплетну материју породично-правних односа и заштите права проистеклих из истих. Овде је посебно наглашена улога ЦЗСР, коме је држава поверила те послове јавних овлашћења старатељске заштите (за децу без родитељског старања и одрасла лица лишена пословне способности). Поред тога, Центар има значајна овлашћења у породично-правној заштити, било као орган који самостално спроводи одређене поступке и доноси одлуке, било као саветодавни орган надлежног суда који решава, у парничним или ванпарничним поступцима, у породично-правним стварима односно као орган који има право да буде странка у поступку у таквим поступцима.

**Закон о здравственој заштити** регулише друштвену бригу за здравље и на нивоу општине односно града. ЈЛС може донети посебне програме ЗЗ, за које није донет посебан програм на републичком нивоу, у складу са својим потребама и могућностима. Одређену врсту здравствених установа оснива локална самоуправа (Дом здравља и апотека) и то у складу са Планом мрежа установа који доноси Влада.

**Закон о основама система образовања и васпитања** – оснивање одређене врсте установе која обавља делатност образовања и васпитања у надлежности је и јединице локалне самоуправе. Ради се о предшколским установама и основним школама, која ЈЛС оснива у складу са Актом о мрежи таквих установа. Акт доноси Скупштина ЈЛС, на основу критеријума које утврди Влада (а за основне школе и уз сагласност Министарства просвете). ЈЛС може самостално или у сарадњи са другим ЈЛС основати Центар за стручно усавршавање, у складу са законом којим се уређују јавне службе. Инспекцијски и стручно-педагошки надзор над радом установе, као поверени посао, обавља општинска односно градска управа. Више ОУ може организовати заједничко вршење инспекцијског надзора – заједничку просветну инспекцију.

На основу **Закона о младима** јединица локалне самоуправе је дужна да ради реализације Националне стратегије за младе, утврди локални акциони план за спровођење Стратегије и да у свом буџету обезбеди средства за реализацију плана. Такође, ЈЛС може основати Канцеларију за младе, ради обезбеђења услова за активно укључивање младих у живот и рад друштвене заједнице. Таква канцеларија финансира се из буџета ЈЛС. Надлежни орган ЈЛС одређује услове доделе средстава из свог буџета односно одобравања и праћења реализације пројеката за задовољавање потреба младих на свом подручју

**Закон о малолетним учиниоцима кривичних дела и кривично-правној заштити малолетних лица** - даје Центру за социјални рад („орган старатељства“) улогу саветодавца суда у кривичним поступцима против малолетника односно улогу надзора над извршавањем различитих васпитних мера и других кривичних санкција изреченим од суда.

**Закон о равноправности полова** налаже поштовање уставних и међународних стандарда и од стране органа ЈЛС.

**Закон о запошљавању и осигурању за случај незапослености** даје могућност ЈЛС да оснују Локални савет за запошљавање (за подручје једне или више општина). Такође, ЈЛС може усвојити Локални акциони план за запошљавање. Он мора бити усаглашен са Националним акционим планом за запошљавање, који је основни инструмент активне политике запошљавања и усаглашен је са Националном стратегијом за запошљавање. Као једну од мера активне политике запошљавања надлежни орган ЈЛС може утврдити делатности, критеријуме и средства за спровођење јавних радова од интереса за ту територију. Програми и мере активне политике запошљавања финансирају се и из средстава ЈЛС.

**Закон о избеглицама поред Комесаријата** као посебне државне организације, утврђује и за ЈЛС одређена права и обавезе у обезбеђивању збрињавања и помоћ у интеграцији и повратку избеглица. Тако ЛСУ образује посебна тела ради обављања организационих и других послова везано за избеглице на својој територији, а уз прибављено мишљење Комесаријата одређује и лице за одржавање везе са истим и обављање одређених послова за њега („повереник за избеглице“). ЈЛС учествује, у сарадњи са органима РС и домаћим и иностраним донаторима, у решавању стамбених потреба избеглица, у процесу њихове интеграције. Такође, Центар за социјални рад сарађује са Комесаријатом у смештају посебно рањивих категорија избеглица (стара, инвалидна и болесна лица; малолетници без родитељског старања).

**Закон о спречавању насиља у породици** у примени је од 01.06.2017. године и њиме се уруђује спречавање насиља у породици и поступање државних органа у спречавању насиља у породици и пружање заштите и подршке жртвама. Циљ му је на јединствен начин уређено и организовано поступање државних органа, што ће довести до хитне, благовремене и делотворне заштите. Надлежни органи су полиција, јавна тужилаштва, судови опште надлежности и прекршајни судови и центри за социјални рад као установе. Овим Законом су јасно дефинисана општа правила поступања, поступања сваког актера заштите тј. органа, начин сарадње група за координацију на нивоу сваке локалне заједнице. Овим законом одређен је надлежни полицијски службеник који заједно са јавним тужиоцем учествује у обезбеђивању заштите жртава насиља у породици. Центар за социјални рад је једна од карика у ланцу заштите жртава насиља у породици, организује збрињавање жртве и друге видове подршке у складу са Породичним законом и Законом о социјалној заштити.

**Закон о планском систему**– Циљ овог закона је потреба да се успостави ефикасан, транспарентан, координисан и реалистичан систем планирања Републике Србије, аутономне покрајине и јединице локалне самоуправе који покрива све кључне аспекте социјалне и економске развојне политике, регионалног и просторног развоја. Закон поставља основе за оптимално коришћење буџетских средстава, обезбеђење одрживог раста и развоја Републике Србије, укључујући аутономне покрајине, јединице локалне самоуправе, као и ефикасно спровођење процеса приступања Европској унији. Овим законом се регулише управљање системом јавних политика и средњорочног планирања, врсте и садржина планских докумената које у складу са својим надлежностима, предлажу, усвајају и спроводе учесници у планском систему. Поред тога, законом се регулише и међусобна усклађеност планских докумената, поступак утврђивања и спровођења јавних политика и обавеза извештавања о спровођењу планских докумената.

**Закон о локалној самоуправи**– Надлежност јединица локалне самоуправе у области социјалне заштите, као и надлежност у области планирања, дефинисана је чланом 20.: стара се о задовољавању потреба грађана у области социјалне заштите; обезбеђује остваривање посебних потреба особа са инвалидитетом и заштиту права осетљивих група; стара се о остваривању и заштити и унапређењу људских и мањинских права и родној равноправности.

**Закон о финансијској подршци породици са децом** - Овим законом уређује се финансијска подршка породици са децом. Финансијска подршка породици са децом, у смислу овог закона, додељује се ради: 1) побољшања услова за задовољавање основних потреба деце; 2) усклађивања рада и родитељства; 3) посебног подстицаја и подршке родитељима да остваре жељени број деце; 4) побољшања материјалног положаја породица са децом, породица са децом са сметњама у развоју и инвалидитетом и породица са децом без родитељског старања.

**3. ОПИС ПОСТОЈЕЋЕГ СТАЊА**

3.1 ОПШТИ ПОДАЦИ

An aerial view of a city

Description automatically generated**Општина Косјерић** је најсевернија општина у Златиборском округу, у западном делу Србије. Према попису становништва из 2011. године општина Косјерић има 12.083 становника у 27 насељених места која су углавном смештена у речним долинама, мада има и насеља која се налазе и на преко 1.000 m надморске висине. Општина се простире на 359 km².

Од Београда је удаљен 136 km. Кроз град пролази магистрални пут који, на северу, чини везу са Подрињем, Војводином и даље, са Средњом и Источном Европом. . Црква брвнара у селу Сеча Река један је од највреднијих културно - историјских споменика. Подигнута је у 15. веку, више пута паљена и обнављана. Данашњи изглед добила је у време Карађорђа, 1812. године. У цркви се налази неколико веома вредних експоната: већи број икона, "Златне двери" донете из Херцеговине, путир из 1812. године и реликвија донета из Свете Горе.

Седиште општине, варошица Косјерић, са око 4.000 становника, налази се на магистралном и железничком правцу који повезује север Србије са Јадранским морем. У блиском окружењу су познати планински центри Дивчибаре, Златибор и Тара. Сеоско становништво општине Косјерић бави се пољопривредом, пре свега производњом шљиве и малине, сточарством и традиционално, туризмом. Индустријски погони усмерени су на производњу грађевинског материјала и прераду метала, дрвета и пољопривредних производа.

На територији општине налази се близу стотину културно - историјских споменика У Село Сеча Река познато је по цркви брвнари из 15. века, док је село Косјерић познато по сеоском туризму, а село Маковиште по налазишту фосила. Мионица косјерићка се налази на падинама планине Субјел, где извире река Мионица, у чијим брзацима се могу пецати рибе клен, кркуша и плова и ловити ниска дивљач. Село је познато по домаћој врсти шљиве и шљивовици.Село Субјел је некада било културно средиште Црногорског среза, у којем је прва школа почела са радом 1844. године. Овде се налази црква св. апостола Луке, као и споменик Дражи Михајловићу. Радановци код Косјерића су некада били историјски знаменито село, јер је управо овде страдао народни херој Жикица Јовановић Шпанац. Данас ово село је познато по манифестацији "Врућијада", која се одржава на Сретење. У Ражани се налази Црква Успења Пресвете Богородице са краја XИX века. У селу Галовићи се налази Галовићки мајдан камена из кога се вадио ружичасти мермер од кога су израђиване надгробе плоче највиђенијим људима Србије у доба кнеза Милоша Обреновића.

3.2 ДЕМОГРАФСКИ ПОДАЦИ

* Општина Косјерић се простире на површини од 359 km2, на којој према попису становништва из 2011. године живи 12.090 становника у 27 насељених места која су углавном смештена у речним долинама, мада има и насеља која се налазе и на преко 1.000 m надморске висине. У градском подручју живи 3.992 становника, а у сеоском 8.098 становника.
* Густина насељености је 39 становника по km2, што је знатно ниже од републичког просека према подацима из 2015. године (91 становник по km2). У односу на попис из 2002. године, број становника је мањи за 13,5 %. Континуирано смањење популације је тренд још од почетка вршења редовних пописа и представља озбиљан проблем, јер се од 1948. године број становника смањио за 32,5%. Поред негативног природног прираштаја, овом тренду занчајно доприносе и миграције младог и радног способног становништва у околне крајеве.
* Полна и старосна структура подразумевају удео становништва у појединим старосним групама и пропорцији мушког и женског становништва изражене у процентима. Старосна структура је у вези са репродуктивном и радном способношћу становништва. Полна структура зависи од наталитета, морталитета, миграције и ратова. Према резултатима пописа из 2011. године, најмлађи контингент становништва у укупном становништву у општини Косјерић учествује са 17,65 %, а учешће младих је веће у сеоским него у градском подручју. То је случај и са становништвом у осталим старосним групама, тако да се може рећи да две трећине становника живи у сеоском, а једна трећина у градском подручју. Ипак, негативни миграциони трендови говоре да се број становника смањио више него дупло, јер је по попису из 1948. у руралним подручјима живело 17.359 становника, а сада их је само 8.098. Што се тиче градског становништва, све до 2002. године бележен је раст броја становника, али се по попису из 2011. и тај број смањио, тако да се из дана у дан на целој територији општине смањује број становника.
* Образовна структура- Као што је случај са полном структуром, разлике у образовној структури између градских и руралних средина су веома изражене. Број становника са вишим и високим образовањем је већи у градској средини, а са основним и средњим у сеоској средини. У погледу полне структуре у градској и сеоској области општине Косјерић је више становника женског пола са вишим и високим образовањем него мушког. Женска популација са непотпуним основним образовањем је већа како у сеоским тако и у градским срединама.
* Национална структура: Срби - 98,25% укупне популације.
  + Националну припадност није изразило 98 становника (0,8%), док међу 0,93% осталог становништва има
  + Црногораца (23), Хрвата (8), Мекдонаца (4), Југословена (4), Украјинаца (2), Муслимана (2), Рома (1), Бугара (1), Албанаца (1), Руса (1), Словака (1) и Словенаца (1).
* Што се тиче економске активности, 4.349 или 35,97% од укупног броја становника Косјерића је економски активно, од чега је 3.693 запослено, а 656 незапослено. Популација изнад 65% година чини 22,41% укупног становништва, док је младих испод 15 година 12,59%, што указује на веома неповољне демографске трендове.

3.3 ПОДАЦИ О КОРИСНИЦИМА СОЦИЈАЛНЕ ЗАШТИТЕ [[1]](#footnote-1)

* На евиденцији центра за социјални рад у 2019.години било је укупно 693 корисника - 154 деце, 47 младих, 299 одрасло лице и 193 старих лица.
* Анализирајући статистички извештај запажа се да је највећи број корисника из свих корисничких група пренет из претходне године (477). Корисника који су реактивирани у 2019.години било је 47, а током извештајног периода евидентирано је 169 корисника који до тада нису били у систему социјалне заштите. Током извештајног периода у пасиву је стављено 170 корисника па је на дан 31.12.2019.године на евиденцији центра било 517 корисника.
* Што се тиче узрасних група највише је корисника из групације одраслих, следе старији и деца, док је најмање корисника из групе младих.
* Уочава се да је у укупном броју корисника нешто више заступљено жена (386) у односу на број мушкараца (307), да највише корисника има са завршеном средњом школом. Када говоримо о пребивалишту корисника можемо истаћи да је сеоско становништво заступљеније у односу на градско

|  |  |  |  |  |  |  |
| --- | --- | --- | --- | --- | --- | --- |
| **Број корисника ЦСР** | | | | | | |
| Табела 1 - Укупан број корисника у регистру ЦСР на активној евиденцији у току године према старости и полу | | | | | | |  | |  | |  | |
| Корисници по узрасту | Број корисника на активној евиденцији у току извештајног периода (01.01. - 31.12.) | | Укупно | Број корисника на активној евиденцији 31.12. | | Укупно |  |  | |  | |
| M | Ж | M | Ж |  |  | |  | |
| Деца (0-17) | 82 | 72 | **154** | 47 | 39 | **86** |  |  | |  | |
| Млади (18-25) | 15 | 32 | **47** | 9 | 23 | **32** |  |  | |  | |
| Одрасли (26-64) | 131 | 168 | **299** | 105 | 137 | **242** |  |  | |  | |
| Старији (65 и више) | 79 | 114 | **193** | 63 | 94 | **157** |  |  | |  | |
| Укупно | **307** | **386** | **693** | **224** | **293** | **517** |  |  | |  | |

|  |  |  |  |  |  |  |
| --- | --- | --- | --- | --- | --- | --- |
| Табела 2 - Корисници на активној евиденцији ЦСР у току године према пребивалишту корисника, полу и старости | | | | | | |
| Старосне групе | Градско | | Остало | | Укупно Градско | Укупно Остало |
| **M** | **Ж** | **M** | **Ж** |
| Деца (0-17) | 41 | 38 | 41 | 34 | **79** | **75** |
| Млади (18-25) | 8 | 7 | 7 | 25 | **15** | **32** |
| Одрасли (26-64) | 36 | 60 | 95 | 108 | **96** | **203** |
| Старији (65 и више) | 13 | 22 | 66 | 92 | **35** | **158** |
| Укупно | **98** | **127** | **209** | **259** | **225** | **468** |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Флуктуација корисника ЦСР | | | | | |  |  | |  | |  | |
| Табела 3 - Кретање броја корисника у ЦСР у току године | | | | | |  |  | |  | |  | |
|  | Пренети | Ново евидентирани | Реактивирани | Укупно | Стављени у пасиву |  |  |  | |  | |
| Деца (0-17) | 65 | 68 | 21 | **154** | 68 |  |  |  | |  | |
| Млади (18-25) | 34 | 9 | 4 | **47** | 9 |  |  |  | |  | |
| Одрасли (26-64) | 229 | 54 | 16 | **299** | 57 |  |  |  | |  | |
| Старији (65 и више) | 149 | 38 | 6 | **193** | 36 |  |  |  | |  | |
| Укупно | **477** | **169** | **47** | **693** | **170** |  |  |  | |  | |

|  |  |  |  |  |  |  |
| --- | --- | --- | --- | --- | --- | --- |
| **ДЕЦА** | | | | | | |
| Табела 4 - Број деце на активној евиденцији ЦСР у току године и на дан 31.12. према узрасту и полу | | | | | | |
| Узрасне групе | Укупан број деце | | Укупно | Број деце на дан 31.12. | | Укупно |
| М | Ж | М | Ж |
| 0 - 2 | 9 | 7 | **16** | 5 | 4 | **9** |
| 3 - 5 | 18 | 16 | **34** | 16 | 12 | **28** |
| 6 - 14 | 39 | 37 | **76** | 20 | 17 | **37** |
| 15-17 | 16 | 12 | **28** | 6 | 6 | **12** |
| Укупно | **82** | **72** | **154** | **47** | **39** | **86** |

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| Табела 5 - Број деце у ЦСР према корисничким групама/поступцима и узрасту у току године | | | | | |  |
| Корисничке групе | Узраст | | | | Укупно |  |
| 0-2 | 3-5 | 6-14 | 15-17 |  |
| Деца под старатељством (сва деца под старатељством) | 0 | 2 | 4 | 0 | **6** |  |
| Деца жртве насиља и занемаривања | 0 | 1 | 1 | 1 | **3** |  |
| Деца са неадекватним родитељским старањем | 1 | 2 | 5 | 0 | **8** |  |
| Деца са проблемима у понашању и у сукобу са законом | 0 | 0 | 6 | 5 | **11** |  |
| Деца чији се родитељи споре око вршења родитељског права | 4 | 7 | 16 | 3 | **30** |  |
| Деца чије су породице корисници НСП и других видова материјалног давања | 8 | 13 | 28 | 9 | **58** |  |
| Деца ОСИ | 2 | 3 | 3 | 4 | **12** |  |
| Деца у поступцима одређивања личног имена | 0 | 0 | 0 | 0 | **0** |  |
| Деца у поступцима располагања имовином | 1 | 4 | 11 | 5 | **21** |  |
| Деца у поступцима: сагаласност за малолетнички брак | 0 | 0 | 0 | 0 | **0** |  |
| Деца жртве трговине људима | 0 | 0 | 0 | 0 | **0** |  |
| Деца страни држављани без пратње | 0 | 0 | 0 | 0 | **0** |  |
| Деца која живе и раде на улици (деца улице) | 0 | 0 | 0 | 0 | **0** |  |
| Деца повратници/из реадмисије | 0 | 0 | 0 | 0 | **0** |  |
| Остала деца | 0 | 2 | 2 | 1 | **5** |  |
| Укупно | **16** | **34** | **76** | **28** | **154** |  |

|  |  |  |  |  |  |
| --- | --- | --- | --- | --- | --- |
| **ПУНОЛЕТНИ КОРИСНИЦИ** | | | | | |
| Табела 6 - Број пунолетних корисника у ЦСР према корисничким групама и старости у току године | | | | | |  |
| Корисничке групе | Млади (18 - 25) | Одрасли (26 - 64) | Старији (65 - 79) | Старији (80 и више) | Укупно |  |
| Особе под старатељством - сви пунолетни корисници под старатељством: и у породици и на смештају | 2 | 22 | 2 | 1 | **27** |  |
| Жртве насиља, занемаренe особe и у ризику од занемаривања | 6 | 25 | 9 | 1 | **41** |  |
| Особе које се споре око вршења родитељског права | 4 | 34 | 0 | 0 | **38** |  |
| Особе са инвалидитетом | 5 | 48 | 39 | 19 | **111** |  |
| Особа са друштвено неприхватљивим понашањем | 0 | 9 | 4 | 0 | **13** |  |
| Особе које имају потребе за смештајем -домски или породични смештај | 1 | 18 | 6 | 3 | **28** |  |
| Материјално угрожене особе | 23 | 141 | 92 | 14 | **270** |  |
| Страни држављани и лица без држављанства у потреби за социјалном заштитом | 0 | 0 | 0 | 0 | **0** |  |
| Жртве трговине људима | 0 | 0 | 0 | 0 | **0** |  |
| Бескућници | 0 | 0 | 0 | 0 | **0** |  |
| Остали | 6 | 2 | 3 | 0 | **11** |  |
| Укупно | **47** | **299** | **155** | **38** | **539** |  |
|  |  |  |  |  |  |  |
| Табела 7 - Број пунолетних корисника на евиденцији ЦСР према радном статусу и старости на дан 31.12. | | | | |  |  |
| Старост корисника | Статус запослености | | | |  |  |
| Незапослен | Запослен | Пензионер | Нема података |  |  |
| Млади | 25 | 7 | 0 | 0 |  |  |
| Одрасли | 165 | 41 | 29 | 7 |  |  |
| Укупно | **190** | **48** | **29** | **7** |  |  |
|  |  |  |  |  |  |  |
| Табела 8 - Број старијих корисника на евиденцији ЦСР према радном статусу у на дан 31.12. | | | | |  |  |
| Старост корисника | Запослен | Пензионер | Није остварио/ла право на пензију | Нема података |  |  |
| Старији (65+) | 0 | 79 | 42 | 36 |  |  |
|  |  |  |  |  |  |  |
| Табела 9 - Број пунолетних корисника на евиденцији ЦСР према образовању и старости на дан 31.12. | | | | | |
| Старост корисника | Ниво образовања | | | | | Укупно |
| Без завршене OŠ | Завршена OŠ | Завршена средња школа | Завршена виша школа | Нема података |
| Млади | 0 | 7 | 25 | 0 | 0 | **32** |
| Одрасли | 37 | 72 | 86 | 12 | 35 | **242** |
| Старији | 64 | 43 | 22 | 0 | 28 | **157** |
| Укупно | **101** | **122** | **133** | **12** | **63** | **431** |

|  |  |  |  |
| --- | --- | --- | --- |
| **ОСОБЕ СА ИНВАЛИДИТЕТОМ** | | | |
| Табела 10 - Особе са инвалидитетом на евиденцији ЦСР у току године, према старости и полу | | | |  |  |
| Старост | Мушки | Женски | Укупно |  |  |
| Деца | 7 | 5 | **12** |  |  |
| Млади | 4 | 1 | **5** |  |  |
| Одрасли | 25 | 23 | **48** |  |  |
| Старији | 28 | 30 | **58** |  |  |
| Укупно | **64** | **59** | **123** |  |  |
|  |  |  |  |  |  |
| Табела 11 - Број особа са инвалидитетом у ЦСР у току године према врсти инвалидитета и старости | | | |
| Врста инвалидитета | Старосна структура | | | | Укупно |
| Деца | Млади | Одрасли | Старији |
| Телесни инвалидитет | 3 | 3 | 35 | 36 | **77** |
| Интелектуални инвалидитет | 2 | 2 | 3 | 9 | **16** |
| Сензорни инвалидитет | 0 | 0 | 5 | 8 | **13** |
| Первазивни развојни поремећаји, .... | 0 | 0 | 0 | 0 | **0** |
| Вишеструки инвалидитет | 6 | 0 | 4 | 3 | **13** |
| Ментална обољења | 1 | 0 | 1 | 2 | **4** |
| Укупно | **12** | **5** | **48** | **58** | **123** |
|  |  |  |  |  |  |
| Табела 12 - Број особа са инвалидитетом на евиденцији ЦСР који су на дан 31.12. користили услуге смештаја у установама социјалне заштите или у породичном смештају, према врсти смештаја и узрасту | | | | |  |
| Врста смештаја | Старосна структура | | | |  |
| Деца | Млади | Одрасли | Старији |  |
| Смештај у прихватилишту /прихватној станици | 0 | 0 | 0 | 0 |  |
| Смештај у сродничкој старатељској породици | 0 | 0 | 0 | 0 |  |
| Смештај у хранитељској (сродничкој и другој хранитељској) породици | 1 | 0 | 0 | 0 |  |
| Смештај у установи социјалне заштите | 0 | 0 | 4 | 1 |  |
| Укупно | **1** | **0** | **4** | **1** |  |
|  |  |  |  |  |  |
| Табела 13 - Број особа са инвалидитетом на евиденцији ЦСР, који су у току године смештени у установу социјалне заштите (нови корисници) или у породични смештај према врсти смештаја и узрасту | | | |
| Врста смештаја | Старосна структура | | | | Укупно |
| Деца | Млади | Одрасли | Старији |
| Смештај у прихватилишту /прихватној станици | 0 | 0 | 0 | 0 | **0** |
| Смештај у сродничкој породици | 0 | 0 | 0 | 0 | **0** |
| Смештај у хранитељској породици | 0 | 0 | 0 | 0 | **0** |
| Смештај у установи социјалне заштите | 0 | 0 | 1 | 0 | **1** |
| Укупно | **0** | **0** | **1** | **0** | **1** |

* *Нема лица Ромске националност и на евиденцији ЦСР Косјерић*

3.4 ПОСТОЈЕЋЕ УСЛУГЕ СОЦИЈАЛНЕ ЗАШТИТЕ

* Одлуком о социјалној заштити општине Косјерић из 2017. године предвиђене се следеће услуге социјалне заштите:
  + Дневне услуге у заједници:
  + Помоћ и нега у кући за одрасла и стара лица - у 2019.години у поступку јавне набавке одабран је локални пружалац услуге Удружење волонтера „СОС КОС“ Косјерић, који поседује лиценцу за пружање услуге ПУК. Услуга се пружа за 26 корисника на територији општине Косјерић од стране 4 геронтодомаћице. Правилник о условима обезбеђивања и пружања услуге помоћи у кући усвојен 2018.године. Правилник о утврђивању критеријума за учешће корисника у цени услуге усвојен је 2018.године. Цена услуге ПУК по сату износи 330,00 РСД. Усвојена је од стране Општинског већа Одлука о цени услуге, као и правилник о критеријумима и мерилима за пружање услуге помоћи у кући.
  + Дневни боравак за децу, младе и одрасле са сметњама у развоју – услуга није успостављена
  + Дневни боравак за стара лица – услуга није успостављена
  + Клуб за стера особе – није успостављена
  + Лични пратилац детета - у 2019.години у поступку јавне набавке одабран је локалних пружалац услуге „ СоС КОС“ Косјреић, који поседује лиценцу за пружање услуге личног пратиоца. Услуга се пружа за 9 корисника. Број личних пратилаца ангажованих у 2019. години је 9. Правилник о условима обезбеђивања и пружања услуге помоћи у кући усвојен 2018.године.

Услуге подршке за самосталан живот:

1. Персонална асистенција за особе са телесним инвалидитетом – није успостављена
2. Услуге смештаја:

* Услуге смештаја у регионално прихватилиште за одрасла и стара лица
* Услуге смештаја у прихватилиште за децу и младе
* Услуге смештаја у прихватилиште за жртве породичног насиља
* Саветодавно-терапијске и социо-едукативне услуге – нису успостављене
* Остале иновационе услуге
* Социјално становање у заштићеним условима - Услуга је успостављена. У функцији су 2 стана. Један стан користи особа са инвалидитетом а други стан је намењен корисницима новчане социјалне помоћи, у складу са претходним Правилнику ЦСР.
* Поред услуга предвиђени Одлуком о социјалној заштити, ЛС финансира пружање саветодавно-терапијских услуга за децу и одрасла лица са телесним инвалидитетом у оквиру простора Удружења церебралне и дечије парализе у износу од 900.000,00 РСД на годишњем нивоу.

Издвајања из локалног буџета – Услуге социјалне заштите

|  |  |  |
| --- | --- | --- |
| Табела 14 – Постојеће услуге социјалне заштите | | |
| Услуга | Бој корисника | Пружалац услуге |
| Помоћ и нега у кући за одрасла и стара лица | 26 | Удружење волонтера ”СОС-КОС Косјерић” |
| Лични пратилац детета | 9 | Удружење волонтера ”СОС-КОС Косјерић” |

Одлуком о социјалној заштити општине Косјерић финансирају се права на материјалну подршку ради обезбеђивања егзистенцијалног минимума и подршке социјалном укључивању породице и појединца.

Права на материјалну подршку која обезбеђује општина Косјерић су:

1. Право на једнократну помоћ;
2. Право на ванредну новчану помоћ;
3. Право на опрему корисника за смештај у установу или другу породицу;
4. Право на обезбеђење огрева;
5. Право на потпуну или делимичну накнаду трошкова комуналних услуга;
6. Право на накнаду трошкова сахране;
7. Право на путне трошкове пролазника,;
8. Новчана помоћ незапосленим породиљама;
9. Право на бесплатан оброк
10. Право на накнаду трошкова продуженог боравка
11. Право на делимичну накнаду трошкова боравка деце у Предшколској установи „Олга Грбић“ у Косјерићу за смохране родитеље.
12. Материјална подршка може бити директнан у виду новчаних давања и у виду субвенција.

3.5 ЛОКАЛНИ АКТЕРИ И ПОСТОЈЕЋИ КАПАЦИТЕТИ

|  |  |  |
| --- | --- | --- |
| Р.бр | Сектор | Преглед ситуације |
| 1. | Локална самоуправа | * Општина Косјерић у складу са Уредбом о утврђивању јединствене листе развијености региона и ЈЛС .припада ИИ категорији ЈЛС чији је степен развијености у распону од 80% до 100% републичког просека * Општина Косјерић је јединица локалне самоуправе у којој грађани остварују право на локалну самоуправу, непосредно и преко својих слободно изабраних одборника. * Општинска управа обавља послове у оквиру овлашћења, обавеза и одговорности дефинисаних Законом о локалној самоуправи, Статутом општине, републичким законима у надлежности локалне управе и одлукама Скупштине општине. Скупштина општине Косјерић има 27 одборника, који у складу са законом доносе правне акте и одлуке неопходне за функционисање локалне самоуправе * **Савет за социјалну заштиту** је формиран 2017.године и обавља своје активности. У циљу унапређења социјалне заштите, Скупштина општине је у јулу 2008. године донела Одлуку о сталним радним телима скупштине општине Косјерић, која су утврђена Статутом општине. * Једно од сталних радних тела је и Савет за социјална питања који разматра проблематику из области социјалне политике, и заједно са Центром за социјални рад и Црвеним крстом учествује у решавању социјалних проблема са посебним акцентом на најугроженије категорије становништва. Савет има председника и шест чланова које именује Скупштина из реда одборника и грађана. * Општина Косјерић има именованог члана Општинског већа задуженог за социјалну заштиту * Такође формирана и ради интер-ресорна комисија са представницима – здравства, образовања и социјалне заштите * Правилником о организацији и систематизацији радних места у Општинској управи и Општинском правобранилаштву од 30.октобра 2019 укупан број систематизованих радних места у Општинској управи је39 и то: 1 службеник на положају, 35 службеника на извршилачким радним местима 3 на радним местима мештеника и 1 функционеру Правобранилаштву. |
| 2. | Социјална заштита | Вршење послова се обавља у оквиру једне организационе јединице, а капацитети ЦСР, као и Уредба о запошљавању у јавном сектору, искључују могућност формирање посебне организационе јединице за пружање услуга социјалне заштите.  **У вршењу јавних овлашћења, Центар у складу са законом одлучује о :**   * остваривању права на новчану социјалну помоћ; * остваривању права на додатак за помоћ и негу другог лица; * остваривању права на помоћ за оспособљавање за рад; * остваривању права на смештај у установу социјалне заштите; * остваривању права на смештај одраслог лица у другу породицу; * хранитељству; * усвојењу; * мерама старатељске заштите; * одређивању и промени личног имена детета; * мерама превентивног надзора над вршењем родитељског права; * мерама корективног надзора над вршењем родитељског права.   **У вршењу јавних овлашћења, Центар у складу са законом, обавља следеће послове:**   * доставља налаз и стручно мишљење, на захтев суда у парницама у којима се одлучује о заштити права детета или о вршењу, односно лишењу родитељског права; * спроводи поступак посредовања-медијације у породичним односима (мирење и нагодба) * пружа помоћ у прибављању потребних доказа суду пред којим се води поступак у спору за заштиту од насиља у породици; * спроводи поступак процене опште подобности хранитеља, усвојитеља и старатеља; * врши пописе и процену имовине лица под старатељством; * сарађује са јавним тужиоцем, односно судијом за малолетнике у избору * и примени васпитних налога; * подноси извештај о испуњењу васпитног налога јавном тужиоцу, * односно судији за малолетнике; * присуствује по одобрењу суда радњама у припремном поступку против * малолетног учиниоца кривичног дела ; * доставља мишљење суду пред којим се води кривични поступак против * малолетника у погледу чињеница које се односе на узраст малолетника, чињеница потребних за оцену његове зрелости, испитује средину у којој и прилике у којима живи и друге околности које се тичу његове личности и понашања; * обавештава суд надлежан за извршење заводске васпитне мере и орган унутрашњих послова када извршење не може да започне или да се настави због одбијања или бекства малолетника ; * стара се о извршењу васпитних мера посебних обавеза; * поверава извршење васпитне мере појачаног надзора од стране родитеља, усвојитеља или старатеља и указује помоћ у извршењу мере; * поверава извршење васпитних мера појачаног надзора у другој породици * и указује помоћ породици у коју је малолетник смештен; * спроводи васпитну меру појачаног надзора од стране органа старатељства тако што брине о школовању малолетника, његовом запослењу одвајању из средине која на њега штетно утиче потребном * лечењу и сређивању приликама у којима живи; * стара се о извршењу васпитне мере појачаног надзора уз обавезу * дневног боравка у установи за васпитање и образовање малолетника; * доставља суду и јавном тужиоцу за малолетнике извештај о току * извршења васпитних мера о чијем се извршењу ради; * обавља друге послове утврђене законом; |
|  |  |  |
| 3. | Образовање | • Предшколска установа: Рад са предшколском децом спроводи се у Предшколској установи „Олга Грбић“, Школске 2020/2021 године похађа 270 деце у 12 група, (полудневни боравак 4 групе са 43 деце и целодневни боравак 8 група са 227 деце) Припремни предшколски има у Косјерићу, Варди и Маковишту (Косјерић 2 групе са 65 деце, варда и Маковиште 11 деце). 2020. у ПУ је 34 запослених. На једну васпитачицу у просеку број деце по групи је 26-30 на2 васпитача: Предшколска установа има капацитет за организовање програма предшколског образовања и васпитања као и обавезног припремног предшколског програма за 254 деце . Број деце на чекању за упис у предшколску установу је 14. Број деце са тешкоћама у развоју који похађају предшколску установу је 4.  • Основне школе: Основна школа “Мито Игумановић” и Основан школа “Јордан Ђукановић” – Варда, од којих обе имају своје јединице у сеоским срединама. ОШ “Мито Игумановић” Школску 2020/2021 годину уписало је 664 ученика (28 ученик мање него 2018), У матичној школи има 551 ученик ( 11 одељења нижих разреда са 155 ученика, 12 одељења виших разреда са 296 ученика) У издвојеним одељењима: Ражана, Сечој Реца, Дреновци, адановци, Парамун, Зарићи,Брајковићи, Тубићи, Мушићи и Скакавци има 11 ученика у 16 одељења. Број деце са тешкоћама уразвоју која похађају наставу је 1. Наставног кадра има 63,а ваннаставног 33, укупно 96..  ОШ “Јордан Ђукановић” у Варди похађа 78 ученика у 7 одељења . у Издвојеним одењљењима у Маковишту и Годечеву има 8 ученика у 2 одењења. Број деце са тешкоћама уразвоју која похађају наставу је 1.  Наставног кадра има 19 радника, а ваннаставног 10, што чини укупно 29 радника.   * Средње школе: У општини Косјерић има једна средња школа и то Техничка школа Косјерић, чија су подручја рада: електротехничар рачунара, економски техничар и трговац. Школску 2020/2021. годину је уписао 231 ученик (електротехничар рачунара 112 ученика, економски техничае 104 ученика и трговац 15 ученика35 ученика .Број деце са тешкоћама у развоју која похађају наставу је 3. Наставног кадра има 33 и ваннаставног 9, што чини укупно 42 запослена радника. |
| 4. | Здравство | У опшштини Косјерић здравствене установе чине:  -Дом здравља **„**Др**.** Димитрије Питовић**“** је носилац система здравствене заштите становништва на подручју општине Косјерић и функционише као организациона јединица Здравственог центра Ужице. У саставу Дома здравља ради и Здравствена станица у Варди, где здравствену заштиту остварују становници са подручја три месне заједнице Варде, Годечева и Маковишта.  У оквиру Дома здравља формиране су следеће службе: Служба за здравствену заштиту деце и жена са поливалентном патронажом, Служба за здравствену заштиту одраслих становника са кућним лечењем и медицинском негом, ХМП, , Служба за стоматолошку здравствену заштиту, Служба за радиолошку и лабораторијску дијагностику.  Према последњим подацима у Дому здравља ради **21** .лекар , што чини број од **2.** на 1000 становника општине.  -Апотеке постоје у два насељена места, у Косјерићу и у Варди. Ове две апотеке чине Апотекарску установу при Дому здравља у Косјерићу. Осим ових, постоје и три приватне апотеке у самом Косјерићу. |
| 5. | Запошљавање | * Испостава НСЗ у Косјерићу ради на основу Закона о запошљавању,Закона о радун Закона о евиденцијама у области рада, Закона о запошљавању инвалида, Статута, Правилника о раду итд. НСЗ усклађује понуду и тражњу на тржишту рада, посредује између предузећа, центра за обуку и школа, игра активну улогу у развоју локалних стратегија и програма запошљавања. * НСЗ је институција која организовано брине о незапосленима општине .Незапослени остварују право на обавештење о могуностима и условима у запошљавању, додатно образовањеи обуку, мере активне политике запошљавања, новчану накнаду за време незапослености. * Укупан број незапослених лица на територији општине Косјерић на дан 31.12.2018. био је 633 лица. Од овог броја, број незапослених жена је 325, док је мушкараца 308. * Теденција смањења раст се настављ , такода је на крају 2019. године на евиденцији број незапослених било укупно 523, од тога 285 жена 238 мушкараца.. * Локална самоуправа, у сарадњи са НСЗ Филијалом Ужице, Организациона једница Косјерић на основу локалног акционог плана за запошљавање, суфинансирала је следеће мере активне политке запошљавања: јавни радови у износу од 2.654.545.45 РСД и субвенције за самозапошљавање у износу од 980.000,00 РСД. |
| 6. | Цивилни сектор | **Црвени крст Косјерић -** Црвени крст Косјерић је хуманитарна организација која мисију хуманости Националног друштва Црвеног крста Србије спроводи на територији општине КОСЈРИЋ. По Закону о Црвеном крсту Србије прописује се да Црвени крст Србије врши јавна овлашћења утврђена Законом и обавља друге послове од јавног интереса и има положај организације која помаже надлежним државним и локалним органима у хуманитарној области. За вршење јавних овлашћења за Црвени крст у општинама средства се обезбеђују из буџета јединице локалне самоуправе. Основна делатност ове организације јесте социјална заштита, збрињавање становништва, брига о старима, организовање акција давања крви, подела хуманитарних пакета, рад са подмлатком и омладином, здравствено превентивни рад и др.  Црвени крст косјерић је организација која је реализовала низ активности, како програмски зацртане тако и друге активности везане за хуманитарни рад. Организација реализује и различите програме и пројекте: брига о старима, микро позајмице, едукација младих, , превенција повређивања, семинари. У оквиру социјалне области деловања истакле су се активности прикупљања хуманитарне помоћи и збрињавање у ванредним ситуацијама. Током 2017, 2018. и 2019. године спроведене су акције хуманитарне помоћи (храна, хигијена, половна одећа и обућа, ћебад, школске торбе и сл.) различитим категоријама становништва.  **Остала удружења у области социјалне заштите** - Поред Црвеног крста, као свакако најважнијег удружења у области социјалне заштите, у општини Косјерић постоји и више других удружења активних области социјалне заштите, као што су:   * Удружење волонтера „СОС-КОС“ Косјерић“ * Друштво за церебслну и дечију парслизу Косјерић * Друштво за церебалну и дечију парализу „Корак Напред“ Косјерић * Општинска организација Савеза слепих Србије Косјерић   Поред њих треба напоменути и остала удружења која су мање- више активна у овој области и у области економског развоја, а то су: Удружење ветерана и ратних инвалида ратова од 1999.године Косјерић, Удружење ратних војних инвалида Косјерић, Удружење пензионера општине Косјерић, Клуб удружених пензионера општине Косјерић, Удружење глувих и наглувих за Град Ужице, Општине Ариље, Косјерић, Нова Варош, Пожега, Прибој, Пријепоље, Сјеница и Чајетина. |

3.6.ПРИОРИТЕТНЕ ЦИЉНЕ ГРУПЕ

На основу обављене анализе стања и положаја грађана у области социјалне заштите и у складу са националном важећим документима из ове области општине Косјерић, утврђују се следеће **приоритетне циљне групе** са којима ће се бавити овај стратешки документ:

* Стара лица
* Особе са инвалидитетом
* Деца Млади
* Социјално и материјално угрожене породице
* Жртве породичног насиља

3.7 КЉУЧНИ ПРОБЛЕМИ У ОБЛАСТИ СОЦИЈАЛНЕ ЗАШТИТЕ

У процесу обраде података анализиране су заинтересоване стране: кључни партнери у планирању и спровођењу Стратегије развоја социјалне заштите у општини Косјерић и крајњи корисници услуга социјалне заштите. Подаци су анализирани уз помоћ технике SWOT анализе и идентификоване су следеће снаге, слабости, могућности и претње:

|  |  |
| --- | --- |
| ПРЕДНОСТИ | НЕДОСТАЦИ |
| * Мапиране потребе корисника за услугом личног пратиоца детета у извесној мери, захваљујући раду Интерресорне комисије; * Постојећи капацитети и ресурси Црвеног крста би могли бити значајна подршка у унапређењу услуга социјалне заштите (посебно током мапирања корисника и њихових потреба на терену) Постојећи правни оквир од значаја за успостављање услуга * Лиценцирани пружаоци локалних социјалних услуга * Стручна лица у раду са корисницима прошла акредитоване програме * Постојеће базе података о корисницима услуга социјалне заштите * Стручне компетенције лица из области социјалне заштите * Подршка од стране Општине Косјерић | * Непостојање додатних локалних капацитета за пружање осталих услуга социјалне заштите предвиђени одлуком о СЗ, како стандардизованих, тако и нестандардизованих; * Сектор грађанског друштва (удружења грађана) је делимично развијен – али се не препознају могућности да се постојећа УГ ојачају за пружање услуга социјалне заштите (ни стандардизованих, ни нестандардизованих) * Недостатак финансијских средстава за локалне услуге * Недовољно коришћење алтернативних извора финансирања |
| * МОГУЋНОСТИ | * ПРЕТЊЕ |
| * Наменски трансфери у социјалној заштити * Усклађивање правног оквира у скалду са Законом о социјалној заштити * Доступност ЕУ и других страних фондова и донатора * Партнерства са општинама и удружењима грађана из окружења * Успостављање иновативних социјалних услуга * Подршка даљем развоју и проширивању постојећих социјалних услуга | * Пораст броја лица у стању социјалне потребе * Пораст старачких домаћинстава, којима је потребна додатна подршка * смањивање броја програма који подржавају услуге социјалне заштите * Економска криза и смањена средства за социјалну заштиту * Промена Закона о социјалној заштити |

**ОДЕЉАК 4 - ВИЗИЈА**

4.1 ВИЗИЈА

**Општина Косјерић је средина са социјалном сигурношћу и одговорношћу за све своје грађане, безбедна средина у којој владају хумани односи, уз поштовање људског достојанства**

4.2 ПРИНЦИПИ И ВРЕДНОСТИ

* **Поштовање и унапређивање основних људских права** - Неговање толеранције и разумевање различитости, одсуство сваке дискриминације засноване на постојању инвалидитета, полним, расним, језичким, верским, етничким и свим другим разликама и неговање и унапређивање међусобног разумевања и равноправности.
* **Принцип једнаких могућности** - Обезбедити могућност коришћења услуга социјалне заштите за све грађане и све циљне групе истом доступношћу у свим сферама пружања услуга у јавном, приватном и невладином сектору и уз поштовање могућности избора.
* **Интегрални приступ -** Неговање разноврсности и компатибилности социјалних сервиса и услуга и заједничког проактивног деловања и наступања према корисницима.
* **Партиципативност -** Обезбеђење учешћа корисника у доношењу одлука о начину задовољавања његових потреба и одговорност за лични избор сервиса и услуга, као и личну ангажованост у оквиру његових могућности. Неговање подршке кориснику за активирање и развој личних ресурса и потенцијала за самостално задовољавање потреба у циљу смањења зависности од социјалних услуга.
* **Транспарентност -** Увремењено, актуелно, отворено извештавање јавности, корисника и свих заинтересованих циљних група о могућностима, процесима

5.1 ОПШТИ ЦИЉ

Успостављање и развој мреже институционалних и ван институционалних локалних социјалних услуга у унапређења положаја и квалитета живота грађана из најосетљивих категорија

5.2 ПОСЕБНИ ЦИЉЕВИ

1. Унапређење социјалног положаја угрожених група, препознајући при том следеће групе - стара лица , особе са инвалидитетом, деца из осетљивих група, млади из осетљивих група, социјално и материјално угрожене породице и Роми кроз унапређење постојећих услуга и успостављање нових услуга
2. Стварање предуслова за успешну имплементацију локалне социјалне политике
3. Унапређење професионалних капацитета актера у локалној заједници за преузимање одговорних улога у процесу спровођења локалне социјалне политике

|  |  |  |  |  |
| --- | --- | --- | --- | --- |
| ПОСЕБНИ ЦИЉЕВИ | ПОКАЗАТЕЉ УЧИНКА | ПОЛАЗНА ВРЕДНОСТ | ЦИЉАНА ВРЕДНОСТ | ИЗВОР ВЕРИФИКАЦИЈЕ |
| Унапређење социјалног положаја угрожених група, препознајући при том следеће групе - стара лица , особе са инвалидитетом, деца из осетљивих група, млади из осетљивих група, социјално и материјално угрожене породице и Роми кроз унапређење постојећих услуга и успостављање нових услуга | Број покренутих услуга | Закључно са 2020 годином у општини се пружају 2 социјалне услуге | Закључно са 2025 је укупно 4 локалне социјалне услуге | Годишњи извештаји о мониторингу имплементације Стратегије  Извештај пружалаца услуга  Извештај о евалуацији Стратегије |
| Обухват корисника по броју и структури услуга социјалне заштите на крају 2025. у односу на 2020. | Стање приказано у Табели 15 | Увећано за 10% |
| Територијална покривеност услугама | Дневне услуге за старе су доступне само у већим насељима | Услуга ће бити доступна у приоритетним насељеним местима |
| Задовољство корисника постојећим услугама | Тренутно се мери задовољство за део услуга | Успоставиће се систем праћења задовољства корисника |
| Стварање предуслова за успешну имплементацију локалне социјалне политике | Израда пројеката из области социјалне заштите | У 2020 није поднет ни један пројекат за екстерно финансирање | До 2025. циљ је да буде 1 ЕУ предлог пројекта и 2 из других извора финансирања | Годишњи извештаји о мониторингу имплементације Стратегије  Извештај пружалаца услуга  Извештаји конкурсних комисија |
| Успостављена функционална партнерства која могу да допринесу остваривању циљева из Стратегије | Број Меморандума о сарадњи  Број заједнички спроведених програма/ акција/пројеката | До 2025. циљ је да потписано 5 Меморандума о сарадњи са представницима цивилног сектора и бизнис сектора  До 2025. циљ реализовано 5 заједничких акција са партнерима |
| Унапређење професионалних капацитета актера у локалној заједници за преузимање одговорних улога у процесу спровођења локалне социјалне политике | Број организованих акредитованих обука за стручне раднике | Обуке нису системски организоване | Реализована минимум 1 обука годишње | Извештаји о завршеним обукама |
| Сензибилизација локалне заједнице о потребама и проблемима лица из осетљивих група | Број медијских појављивања  Број обрађених друштвених тема | До 2025. циљ реализовано 5 медијских акција ( по једна на годишњем нивоу) | Годишњи извештаји о мониторингу имплементације Стратегије |
| Унапређење система за мониторинг и евалуацију програма из области социјалне заштите | Израђени годишњи извештаји о имплементацији Стратегије  Израђени годишњи извештаји пружаоца услуга | До 2025. израда годишњег извештаја о имплементацији Стратегије ( укупно 5 извештаја) | Годишњи извештаји о мониторингу имплементације Стратегије |

ОДЕЉАК 6 - **МЕРЕ ЗА ПОСТИЗАЊЕ ЦИЉЕВА СТРАТЕГИЈЕ РАЗВОЈА СИСТЕМА СОЦИЈАЛНЕ ЗАШТИТЕ**

|  |  |  |  |
| --- | --- | --- | --- |
| Мере и активности | Индикатори | Носиоци | Време |
| **ПОСЕБНИ ЦИЉ 1 - Унапређење социјалног положаја угрожених група, препознајући при том следеће групе - стара лица , особе са инвалидитетом, деца из осетљивих група, млади из осетљивих група, социјално и материјално угрожене породице и Роми кроз унапређење постојећих услуга и успостављање нових услуга** | | | |
| Развој и проширење локалне социјалне услуге - Помоћи и неге у кући за остарела и инвалидна лица. | 1. Број нових насељених места у којима је покренута услуга ( сваке године у по једном новом насељу општине)  2. Број обухваћених корисника и корисница услуге (повећање броја корисника и корисница услуге у складу са листом чекања – до 2025 сви корисници су покривени услугом) | Општина, Центар за социјални рад , пружалац услуге, организације цивилног друштва | 2021 – 2025 успостављање и континуирано пружање услуге |
| Развој и проширење услуге – Лични пратилац детета | 1. Број корисника и корисница услуге (повећање броја корисника и корисница у складу са листом чекања – до 2025 сви корисници су покривени услугом)  2. Број лица који пружају услугу ( личних пратиоца) | Општина, Центар за социјални рад, пружалац услуге и организације цивилног друштва | 2021 – 2025 успостављање и континуирано пружање услуге |
| Успостављање локалне социјалне услуге – Дневни боравак за децу и младе са сметњама у развоју | Успостављена услуга  Лиценциран пружалац услуге  Број дечака и девојчица који користе услугу  Број младића и девојака који користе услугу  (до 2025, 60% од корисника са листе чекања користи услугу) | Центар за социјални рад, пружалац услуге и организације цивилног друштва | 2022 – 2025 успостављање и континуирано пружање услуге |
| Успостављање локалне социјалне услуге - Услуге персоналне асистенције | Успостављена услуга  Лиценциран пружалац услуге  Број жена и мушкараца који користе услугу  (до 2025, 60% од корисника са листе чекања користи услугу) | Општина, Центар за социјални рад, пружалац услуге и организације цивилног друштва | 2023 – 2025 успостављање и континуирано пружање услуге |
| Развијање саветодавно - терапијских и социјално едукативних услуга | 1. Успостављена услуга 2. Број социјалних тема ( 2 на годишњем нивоу) 3. Број корисника и корисница на годишњем нивоу који користе услугу – До краја 2025 године – 10 корисника на годишњем нивоу | Општина, Центар за социјални рад, и организације цивилног друштва | 2022 – 2025 успостављање и континуирано пружање услуге |
| Успостављање локалне социјалне услуге - Породични сарадник | 1. Допуна Одлуке о социјалној заштити општине Косјерић 2. Успостављена услуга 3. Број корисника услуге (до 2025 сви корисници који имају потребу за услугом, су обухваћени) | Општина, Центар за социјални рад, и организације цивилног друштва | 2023 – 2025 успостављање и континуирано пружање услуге |
| **ПОСЕБНИ ЦИЉ 2 – Стварање предуслова за успешну имплементацију локалне социјалне политике** | | | |
| 2.1 Умрежавање са партнерима на локалном, регионалном и националном нивоу | Број протокола о сарадњи са партнерима (2 меморандума о сарадњи на годишњем нивоу)  Број заједнички реализованих активности (1 активност годишње) | Општина, Центар за социјални рад и организације цивилног друштва | 2021 – 2025 успостављање и континуирано пружање услуге |
| 2.2 Обезбеђивање финансијских средстава кроз конкурисање за донаторска средства | Број пројеката са којима се конкурисало на екстерне изворе финансирања (један пројекат годишње) | Општина, Центар за социјални рад и организације цивилног друштва | 2021 – 2025 успостављање и континуирано пружање услуге |
| 2.3 Континуирано информисање и едуковање лица из осетљивих група о постојећим услугама и правима из области социјалне заштите | Број информативних и промотивних догађаја ( 2 активности на годишњем нивоу) | Општина, Центар за социјални рад, организације цивилног друштва | 2021 – 2025 успостављање и континуирано пружање услуге |
| **ПОСЕБНИ ЦИЉ 3 - Унапређење професионалних капацитета актера у локалној заједници за преузимање одговорних улога у процесу спровођења локалне социјалне политике** | | | |
| 3.1 Едукација лица из локалних институција и организација | Број едукација ( 2 на годишњем нивоу)  Број учесника и учесница едукација (50% лица из локалних институција и организација) | Центар за социјални рад и организације цивилног друштва | 2021 – 2025 успостављање и континуирано пружање услуге |
| 3.2 Развијен и имплементиран систем мониторинга и евалуације локалних услуга | * Израђена методологија * Едукован кадар за примену методологије * Тестиран методологија кроз теренски рад тима за мониторинг * Пружаоци услуга достављају годишње извештаје о реализацији у новим форматима, у складу са индикаторима из Стратегије | Општина и Центар за социјални рад | 2021 – 2025 успостављање и континуирано пружање услуге |
| 3.3 Стварање позитивне друштвене климе за подршку лицима из осетљивих категорија становништва | Број организованих медијских кампања /јавних догађаја ( једна годишње) | Центар за социјални рад, Црвени крст, и организације цивилног друштва | 2021 – 2025 успостављање и континуирано пружање услуге |

ОДЕЉАК 7 - ПРАЋЕЊЕ И ИЗВЕШТАВАЊЕ

Праћење имплементације Стратегије развоја социјалне заштите Општине Косјерић за период 2021-2025 биће реализовано континуирано, кроз инструменте и механизме који су већ функционални на нивоу локалне самоуправе: финансирање услуга социјалне заштите и праћење њиховог рада кроз извештавање, финансирање редовних делатности, програма и пројеката у области социјалне заштите и праћење њиховог рада кроз редовно извештавање.

Праћење реализације општег и посебних циљева вршиће се израдом годишњег извештаја који садржи и квантитативне и квалитативне податке за све циљне групе дефинисане Стратегијом.

Целокупна оцена ефеката планираних услуга и мера биће предмет екстерне евалуације која ће бити обезбеђена по истеку важења овог документа.

Након усвајања Стратегије, биће формиран Тим за праћење реализације овог документа, од стране председника општине. Задаци Тима обухватиће:

* праћење реализације,
* ревизију документа по потреби,
* израду акционих планова и извештаја о њиховој реализацији.

Тим ће имати одговорно лице – координатора Тима. Председник општине ће у формирању тима одредити координатора за послове праћења и извештавања. Тим ће бити сачињен од чланова које ће предложити носиоци реализације мера из документа.

За процену потребе финансијских средстава и осталих нематеријалних ресурса, биће одговорно одељење Друштвених делатности

Рокове за спровођење мера и начин обезбеђивања средстава припремаће на годишњем нивоу Друштвених делатности , у партнерству са Тимом

**Радна група**

1. Евиденција центра за социјални рад за 2019 годину, Републички завод за социјалну заштиту [↑](#footnote-ref-1)